Putovnica i osobna za 3500€, za prelazak granice dali 1400€

NOS ZA 'BIZNIS' Kriminalci Nusreta Seferovića u paketu bi dali osobnu i putovnicu. Druga banda Nikole Veina tražila je 15.000 eura za papire.

<p>Velik broj korumpiranih policajaca koji su sudjelovali u izradi dokumenata za kriminalce prisilio je njihove kolege iz Policijskog nacionalnog ureda za suzbijanje korupcije i organiziranoga kriminaliteta da istragu iz Zagreba presele u Rijeku. Morali su biti oprezni da im podaci iz istrage ne procure u samom sustavu te da im “mozgovi” dviju krim-skupina ne pobjegnu.</p><p>Čim je u srijedu stigla zapovijed, više od 150 policajaca okupiralo je najmanje 30 adresa te u akcijama Scriptum i Veritas zasad su uhitili od 23 od 30 navodnih pripadnika dviju skupina.</p><p><strong>POGLEDAJTE VIDEO: </strong></p><p>Prvu grupu, naveli su istražitelji, vodio je <strong>Nusret Seferović</strong> (49), koji je do srijede bio jedan od najistaknutijih članova romske zajednice u zemlji i predsjednik Unije Roma Hrvatske. Sumnjiče ga da je od 2017. do 27. studenog 2019. na području Hrvatske i Srbije organizirao grupu s još 18 ljudi koja je nabavljala osobne iskaznice i putovnice Republike Hrvatske za pripadnike kriminalnih organizacija.</p><h2>Vozili su klijente po dokumente </h2><p>Među njima su bili pripadnici srpskog Zemunskoga klana te ozloglašenih crnogorskih klanova Škaljara i Kavčana. Seferović im je komplet - osobnu iskaznicu i putovnicu - prodavao za 3500 eura. Istražitelji sumnjaju da je on osobno, ili preko posrednika, kontaktirao razne kriminalce na području Srbije, Crne Gore, BiH i Slovenije. Zatim bi sam ili preko <strong>Marka Perkovića</strong>, <strong>Ankice </strong>i <strong>Romea Demirovića</strong> ili svoje sestre <strong>Biserke Seferović</strong> pribavljao neoriginalne putovnice Srbije s identitetima hrvatskih državljana te fotografijama osoba zainteresiranih za originalne hrvatske dokumente.</p><p>U Informacijskom sustavu MUP-a, za naknadu od oko 500 kuna, pogodne hrvatske državljane tražili su im sad umirovljeni policajac <strong>Željko Kovačević</strong>, koji je radio kao upravni referent u službi za prijavništvo i osobne iskaznice PUZ-a, <strong>Krešimir Karaica</strong> iz PP-a Novi Zagreb, <strong>Senka Staroveški </strong>iz Odnosa s javnošću PU karlovačke i <strong>Dubravka Nikolić</strong>, upravna referentica iz PP-a Vojnić.</p><h2>Schengen? Što je to? </h2><p>Perković, Demirovići, Seferović i Ajša Beriša, sumnjaju istražitelji, potom su “klijente” odvozili do blizine policijskih uprava ili postaja, gdje su podnosili zahtjeve za izradu dokumenata.</p><p>No ta hobotnica se raširila, pa su tako nudili i uslugu izrade hrvatskih vozačkih dozvola na temelju krivotvorenih vozačkih dozvola Ujedinjenoga Kraljevstva za najmanje 3500 eura po komadu. Kao jednu od usluga crnog tržišta nudili su i prelazak državne granice između Hrvatske i Slovenije bez provođenja granične kontrole. Za to bi klijenti morali dati oko 1400 eura, no osigurali bi si ulaz u schengenski prostor iako su za nekima bile raspisane tjeralice. Skupina je tako navodno samo na osobnim i putovnicama uspjela zaraditi 147.000 eura, ili 1,092 milijuna kuna, koje su sukladno angažmanu podijelili u dogovorenim omjerima. Sve su ih prijavili, krivotvorenja isprave, zlouporabe položaja i ovlasti, trgovanja utjecajem, poticanja na zlouporabu položaja i ovlasti te poticanja na trgovanje utjecajem, sve u sastavu zločinačkog udruženja. U tijeku je provjera svih izdanih dokumenata.</p><p><strong>Stevan Agbaba</strong> i <strong>Damir Meljović</strong>, sumnjaju istražitelji, neki su od ljudi koji su od Seferovića nabavili dokumente. Agbabu su uhvatili i osudili na 12 godina zatvora u Engleskoj zbog šverca 22 kilograma kokaina vrijednog oko 3 milijuna funti. Koristio je hrvatske dokumente na ime <strong>Aleksandra Uljarevića</strong>. Prema podacima koje je objavio tjednik Express, krtica u policiji tri je puta provjeravala taj identitet prije nego što su Agbabi izradili dokumente. A Meljović je član ozloglašenog crnogorskoga Kavačkoga klana, koji je 9. svibnja uhićen u Parizu sa 69 kilograma kokaina vrijednog oko 2,5 milijuna eura. Njega su i prije povezivali s jednom kriminalnom skupinom koja je kavčanima nabavljala lažirane isprave. Drugi član Kavačkoga klana, <strong>Milan Vujotić</strong>, dobio je papir u PUZ-u.</p><h2>Šetali po matičnim uredima </h2><p>Za njega su namjestili da je predao putovnicu Kraljevine Švedske. Prema pisanju portala Telegram, hrvatske dokumente imao je i <strong>Igor Dedović</strong>, jedan od navodnih vođa Škaljarskoga klana, koji godinama ratuje s Kavačkim klanom. Seferović je na kraju, sumnja PNUSKOK, preprodao najmanje 42 osobne iskaznice, 40 putovnica i 11 vozačkih dozvola.</p><p> Druga razotkrivena skupina pala je u akciji Veritas. Na njenom čelu je, prema sumnjama PNUSKOK-a, bio <strong>Nikola Vein</strong> (46). On je organizirao još 10 ljudi, od koji je pet Hrvata, jedna državljanka Srbije te četvero dvojnih državljana Hrvatske i Srbije. Operirali su tijekom 2018. i 2019. diljem Hrvatske. </p><p>Kako su napisali iz MUP-a, oni su protuzakonito prikupljali i obrađivali osobne podatke hrvatskih državljana s prebivalištima na teritoriju Srbije koji do tada nisu bili tražili svoje dokumente. Te bi informacije davali drugim ljudima, a među njima i pripadnicima organiziranih kriminalnih skupina s područja Srbije i Crne Gore. Za putovnicu bi tražili od 7500 do 15.000 eura, ovisno o tome koliko je tko mogao platiti. Potom su, od za sada nepoznatih osoba, pribavljali krivotvorene srpske putovnice s upisanim nabavljenim podacima hrvatskih državljana. Na temelju njih članovi Veinove grupe vadili su domovnice i rodne listove u hrvatskim matičnim uredima i potom podnosili zahtjeve za izdavanje osobne iskaznice i putovnice. Dokumenti su bili pravi, te policajci ne bi imali razloga sumnjati u prevaru. Tako su uspjeli nabaviti 137 hrvatskih dokumenata, 67 osobnih iskaznica i 70 putovnica.</p><h2>Spriječila ih referentica </h2><p> Uskok je u priopćenju naveo i slučaj u kojem nisu uspjeli prevariti sustav. Jedan iz Veinove skupine uspio je dobiti papire matičnog ureda. Ispunio je podatke za izdavanje osobne iskaznice u prostorijama PU požeško-slavonske, no ondje je zapeo. Referentica na šalteru jasno je vidjela da muškarac koji predaje zahtjev ne odgovara čovjeku na fotografiji iz zahtjeva. Zato je morao odustati i pokušaj im je propao.</p><p> Kako piše Express, navodno je preko jednog austrijskog državljanina organizirana nabavka lažiranih dokumenata za<strong> Branimira Matića</strong>, jednog od vođa navijača Crvene zvezde. On je odslužio deset godina zatvora zbog ubojstva <strong>Dejana Divnića</strong> i ranjavanja njegova brata <strong>Nebojše</strong>. Od iste grupe papire je navodno naručio i <strong>Benedikt Pindrić</strong>. On je u BiH poznat zbog dilanja kokaina i heroina.</p><p>Veinovu skupinu prijavili su za zločinačko udruživanje, krivotvorenje isprava u sastavu zločinačkog udruženja te krivotvorenja isprava u pokušaju u sastavu zločinačkog udruženja. Na tome su zaradili najmanje 525.000 eura. Više o slučaju čitajte u tjedniku Express.</p>